b'\n_START_ARTICLE_\n\xc5\xa0tefan Kova\xc4\x8d\n_START_SECTION_\n\xc5\xbdivljenje\n_START_PARAGRAPH_\n\xc5\xa0tefan Kova\xc4\x8d se je rodil 28. avgusta 1910 v Nedelici o\xc4\x8detu Francu Kova\xc4\x8du, kmetu in mlinarju ter materi Veroniki Kova\xc4\x8d, roj. \xc4\x8ceh, ki je umrla kmalu po njegovem _NEWLINE_rojstvu. Zanj je zato skrbela kru\xc5\xa1na mati Veronika Kova\xc4\x8d, roj. Duh. Po osnovni \xc5\xa1oli je \xc5\xa1olanje na nadaljeval na gimnaziji v Murski Soboti, kjer maturira leta 1930. Po maturi odide  \xc5\xa1tudirat pravo na Pravno fakulteto v Ljubljani in tam 1934 diplomira. \xc5\xbde na univerzi se je aktivno vklju\xc4\x8dil v delo akademskega kluba Triglav. Naslednje leto pa opravi \xc5\xa1e dr\xc5\xbeavni pravosodni izpit. Po kon\xc4\x8dani diplomi se je zaposlil kot pravnik pri advokatu Aleksandru Valyju._NEWLINE_V Murski Soboti je za\xc4\x8del aktivno delovati v Dru\xc5\xa1tvu Kme\xc4\x8dkih fantov in deklet. Med letoma 1935 in 1936 je slu\xc5\xbeil voja\xc5\xa1ki rok in dobil \xc4\x8din podporo\xc4\x8dnika. Leta 1936 se je posebej izkazal v vodilni agitaciji za opozicijo. Za svoj revolucionarni govor, na tekmovanju mladih \xc5\xbeanjcev, na Ve\xc5\xa1\xc4\x8dici, je dobil denarno kazen. Septembra 1937 leta se je zaposlil zopet kot pripravnik pri advokatu, Vekoslavu Kukovcu, v Mariboru. V Delavsko - kme\xc4\x8dki zvezi je Kova\xc4\x8d postal aktivni \xc4\x8dlan in ko je \xc4\x8dasopis \xc2\xbbNeodvisnost\xc2\xab\xc2\xa0postalo uradno glasilo te zveze, je \xc5\xa0tefan Kova\xc4\x8d postal urednik tega \xc4\x8dasopisa. 11. oktobra 1937 je v \xc4\x8dasopisu \xc2\xbbNeodvisnost\xc2\xab\xc2\xa0iz\xc5\xa1el odmeven \xc4\x8dlanek, s pozivom na zdru\xc5\xbeitev v enotno fronto, pred nevarnostjo fa\xc5\xa1izma. Leta 1938 je v Mariboru v reviji Obzorja objavil \xc5\xa1tudijo Gospodarske in socialne razmere v Prekmurju._NEWLINE_Tega leta je bil tudi izvoljen za predsednika zadruge Neodvisno gledali\xc5\xa1\xc4\x8de in bil sprejet v KPS. Leta 1939 je postal sekretar Komunisti\xc4\x8dne partije za Prekmurje. Istega leta se je poro\xc4\x8dil Mimo Zupan\xc4\x8di\xc4\x8d, u\xc4\x8diteljico v Radmo\xc5\xbeancih. Od februarja do junija 1940 je bil skupaj z drugimi prekmurskimi aktivisti in izobra\xc5\xbeenci interniran v Bile\xc4\x8di. Po aprilski vojni in mad\xc5\xbearski okupaciji Prekmurja je partijsko vodstvo v Prekmurju za\xc4\x8delo z organizacijo propagandnih akcij proti okupatorju, zbiranjem oro\xc5\xbeja, vzpostavljanjem postojank in skrivali\xc5\xa1\xc4\x8d. V juniju in juliju leta 1941 je za\xc4\x8delo  tudi z organizacijo oboro\xc5\xbeenega odpora. Kova\xc4\x8d je moral kot glavni protiokupatorski organizator v ilegalo, preoble\xc4\x8den v kme\xc4\x8dkega \xc4\x8dloveka in z bombami v cekarju je prepotoval obmurske kraje in organiziral zavedne Prekmurce za boj proti okupacijskemu re\xc5\xbeimu.  _NEWLINE_6. julija 1941 so mad\xc5\xbearski okupatorji za\xc4\x8deli \xc5\xbee tudi s prvimi aretacijami agilnih \xc4\x8dlanov KPS. 30. avgusta 1941, je Kova\xc4\x8d sklical sestanek sodelavcev in aktivistov, na Kamen\xc5\xa1\xc4\x8dici (pri Trnju), ki se ga je udele\xc5\xbeilo okrog 30 udele\xc5\xbeencev. Na tem sestanku je bil ustanovljen Okro\xc5\xbeni Narodnoosvobodilni odbor (NOG) s konkretnimi zadol\xc5\xbeitvami \xc4\x8dlanov. Po ustanovitvi okro\xc5\xbenega in akcijskega narodnoosvobodilnega odbora so se v Prekmurju \xc5\xa1irile sabota\xc5\xbene akcije in za\xc4\x8dela se je temeljitej\xc5\xa1a priprava za boj proti okupatorju in njegovim sodelavcem. _NEWLINE_Mad\xc5\xbeari pa so budno spremljali akcije upora in 27. septembra 1941 aretirali okrog 60 sodelavcev in simpatizerjev NOG, vendar mu vodstva ni uspelo aretirati. 18. oktobra pa so aretirali Evgena Kardo\xc5\xa1a, \xc4\x8dlana vodstva upora, pri katerem so na\xc5\xa1li seznam sodelavcev in simpatizerjev, v koledarju pa pod\xc4\x8drtan 18. oktober. Po hudem mu\xc4\x8denju je Kardo\xc5\xa1 izdal, da je 18. oktobra predviden sestanek vodstva upora s sodelavci, v Kri\xc5\xbean\xc4\x8devem hrastu, pri Gan\xc4\x8danih._NEWLINE_Izdal je tudi znak, ki naj bi potrdil varnost lokacije. Mad\xc5\xbearski policiji je uspelo prisiliti Kardo\xc5\xa1a, da je sam z \xc5\xbevi\xc5\xbeganjem znaka privabil Kova\xc4\x8da in Vinka Meglo do mesta sestanka. Mad\xc5\xbeari so takoj mo\xc4\x8dno obsvetili oba, Kova\xc4\x8da so na mestu ubili, Megla pa je bil ranjen, vendar je uspel pobegniti, prav tako drugi vabljeni na sestanek. Kardo\xc5\xa1a pa so Mad\xc5\xbeari skupaj z \xc5\xa0tefanom Cvetkom 31. septembra obesili na dvori\xc5\xa1\xc4\x8du sobo\xc5\xa1kega gradu._NEWLINE_\xc5\xa0tefan Kova\xc4\x8d \xe2\x80\x93 Marko je bil 20. decembra 1951 imenovan za nosilca reda Narodnega heroja Jugoslavije. V njegovo \xc4\x8dast stojita kipa v Murski Soboti in Turni\xc5\xa1\xc4\x8du. Po njem je poimenovanih tudi ve\xc4\x8d prekmurskih dru\xc5\xa1tev (pevski zbor, avtomotozveza, \xc5\xa1portno dru\xc5\xa1tvo, glasbena skupina) in ena od glavnih cest v sredi\xc5\xa1\xc4\x8du Murske Sobote (Ulica \xc5\xa0tefana Kova\xc4\x8da). Nekaj \xc4\x8dasa se je po njem imenovala \xc5\xa1ola v Turni\xc5\xa1\xc4\x8du. Njegova rojstna hi\xc5\xa1a v Nedelici je obnovljena in spremenjena v etnografski muzej.'